EY-Meksiko-sopimuksen liitettä III koskevat selittävät huomautukset (EY-Meksiko-yhteisneuvoston päätös N:o 2/2000)

(2001/C 128/10)

16 artikla - EUR.1-tavaratodistuksen liiteasiakirjat

Etuuskohtelumenettelyssä jommankumman sopimuspuolen alueelta vietävien tuotteiden kauppalasku, joka liitetään EUR.1-tavaratodistukseen, voidaan laatia kolmannessa maassa.

16 artikla - Tavaran kuvaus EUR.1-tavaratodistuksissa

Suuret lähetykset tai tavaroiden yleiskuvaus

Jos EUR.1-tavaratodistuksessa tavaran kuvaukselle varatussa kohdassa ei ole riittävästi tilaa tavaroiden tunnistamiseksi tarvittavien tietojen merkitsemiseksi erityisesti suurista lähetyksistä, viejä voi eritellä tavarat, joita tavaratodistus koskee, tavaratodistukseen liitetyissä, kyseisiä tavaroita koskevissa kauppalaskuissa ja tarvittaessa muissa kaupallisissa asiakirjoissa edellyttäen, että:

a) kauppalaskujen numerot ilmoitetaan EUR.1-tavaratodistuksen 8 tai 10 kohdassa,

b) kauppalaskut ja tarvittaessa muut kaupalliset asiakirjat liitetään kiinteästi tavaratodistukseen ennen sen esittämistä tullille tai toimivaltaisille valtion viranomaisille, ja

c) tulliviranomaiset tai toimivaltaiset valtion viranomaiset ovat leimanneet kauppalaskun ja muut kaupalliset asiakirjat yhdistäen ne siten virallisesti tavaratodistukseen. Tulliviranomaisten tai toimivaltaisten valtion viranomaisten on säilytettävä tavaratodistusta koskevan hakemuksen kanssa jäljennös kauppalaskusta ja muista kaupallisista asiakirjoista. Esimerkki: Leima on 11 kohdassa ja kauppalaskun ensimmäisellä sivulla sekä tarvittaessa muussa kaupallisessa asiakirjassa tai leima on 11 kohdassa ja toinen leima todistuksen kääntöpuolella ja ulottuu samanaikaisesti todistukseen ja kauppalaskun ensimmäiseen sivuun.

Edellä selitettyä menettelyä sovelletaan myös tapauksiin, joissa 8 kohdassa annetaan yleinen kuvaus (esim. moottoripyörän osia) ja yksityiskohtainen kuvaus (esim. istuimia, renkaita, runkoja jne.) on kauppalaskussa.

Jos kauppalasku koskee sekä alkuperätuotteita että ei-alkuperätuotteita, viejän on väärinkäsitysten välttämiseksi yksilöitävä kauppalaskussa tarkasti, mitkä tavarat ovat alkuperätuotteita ja mitkä eivät.

16 artikla - Tulliasioitsijan viemät tavarat

Tulliasioitsija voi toimia tavaroiden omistajan tai niihin vastaavan oikeuden omaavan henkilön valtuuttamana edustajana silloinkin, kun kyseinen henkilö ei ole sijoittautunut viejämaahan, jos asioitsija pystyy osoittamaan tavaroiden alkuperäaseman.

17 artikla - Tekniset syyt

EUR.1-tavaratodistus voidaan hylätä teknisistä syistä, jos sitä ei ole laadittu määräysten mukaisesti. Tässä on kyse tapauksista, joissa voidaan myöhemmin esittää jälkikäteen annettu todistus; tähän ryhmään kuuluvat esimerkiksi seuraavat tapaukset:

- EUR.1-tavaratodistus on laadittu muulle kuin määräysten mukaiselle lomakkeelle (esimerkiksi siinä ei ole aaltomaista taustakuviota, sen mitat tai väri poikkeavat huomattavasti mallista, siinä ei ole sarjanumeroa tai se on painettu muulla kuin virallisesti määrätyllä kielellä),

- pakollisesti täytettävään kohtaan ei ole tehty merkintää (esimerkiksi EUR.1-tavaratodistuksen 4 kohta),

- tavaran tariffiluokitusta vähintään nimiketasolla (nelinumeroinen koodi) ei ole merkitty 8 kohtaan tai asianomaiseen kauppalaskuun edellä kohdassa "Tavaran kuvaus EUR.1-tavaratodistuksissa" mainituissa tapauksissa,

- EUR.1-tavaratodistusta ei ole leimattu tai allekirjoitettu (11 kohta),

- muu kuin valtuutettu viranomainen on vahvistanut EUR.1-tavaratodistuksen,

- EUR.1-tavaratodistus on vahvistettu leimalla, jonka leimanäytettä ei ole toimitettu tiedoksi,

- esitetty EUR.1-tavaratodistus on valokopio tai jäljennös eikä alkuperäiskappale,

- EUR.1-tavaratodistuksen 2 tai 5 kohdassa oleva merkintä viittaa muuhun kuin sopimuspuolena olevaan maahan, tai

- 11 kohtaan merkitty päivämäärä on varhaisempi kuin 12 kohtaan merkitty päivämäärä.

Noudatettava menettely

Tavaratodistukseen on merkittävä jollakin sopimuksen virallisella kielellä 'Asiakirja hylätty' ja todistuksessa tai tulliviranomaisten laatimassa erillisessä asiakirjassa on mainittava hylkäämisen syy tai syyt. Sen jälkeen todistus ja mahdollinen erillinen asiakirja on palautettava tuojalle, jotta tämä voi hankkia jälkikäteen annettavan uuden todistuksen. Tulliviranomaiset voivat kuitenkin säilyttää valokopion hylätystä tavaratodistuksesta jälkitarkastusta varten tai jos on syytä epäillä vilpillistä toimintaa.

20 artikla - Kauppalaskuilmoitusta koskevien määräysten soveltaminen

Kauppalaskuilmoituksen laatijan on oltava jommankumman sopimuspuolen alueelle sijoittautunut viejä. Jos kauppalasku on laadittu kolmannessa maassa, kauppalaskuilmoitus voidaan laatia mihin tahansa muuhun kaupalliseen asiakirjaan(1), joka on laadittu viejäsopimuspuolen alueella ja jossa kyseiset tuotteet kuvataan riittävän yksityiskohtaisesti, jotta ne voidaan tunnistaa liitteen III mukaisiksi alkuperätuotteiksi. Tässä tapauksessa tavaroiden viejä on yksilöitävä asiakirjassa, johon alkuperäilmoitus on laadittu.

Lisäksi noudatetaan seuraavia ohjeita:

a) kauppalaskuilmoituksen sanamuodon on oltava päätöksen liitteessä III olevassa lisäyksessä IV olevan mallin mukainen;

b) itse kauppalaskuilmoitukseen ei saa merkitä ei-alkuperätuotteita, koska kauppalaskuilmoitus ei luonnollisestikaan koske niitä. Ne on kuitenkin merkittävä selvästi kauppalaskuun väärinkäsitysten välttämiseksi;

c) viejän allekirjoittamat kauppalaskujen hiilipaperi- tai valokopioihin tehdyt kauppalaskuilmoitukset hyväksytään samoin ehdoin kuin alkuperäiset. Valtuutetuilla viejillä, joilla on vapautus kauppalaskuilmoitusten allekirjoittamisesta, on myös vapautus laskujen hiilipaperi- tai valokopioihin tehtyjen kauppalaskuilmoitusten allekirjoittamisesta;

d) kauppalaskun kääntöpuolelle laadittu kauppalaskuilmoitus voidaan hyväksyä;

e) kauppalaskuilmoitus voidaan laatia kauppalaskun erilliselle lehdelle, jos tämä lehti on selvästi osa kyseistä kauppalaskua. Lisälomaketta ei saa käyttää;

f) kauppalaskuun kiinnitetylle lipukkeelle laadittu kauppalaskuilmoitus hyväksytään ainoastaan, jos ei ole epäilystä siitä, että kyseisen lipukkeen on kiinnittänyt viejä. Siten esimerkiksi viejän allekirjoituksen tai leiman on ulotuttava sekä lipukkeeseen että kauppalaskuun; ja

g) huolimatta 16 artiklaa koskevasta selittävästä huomautuksesta (Tulliasioitsijan viemät tavarat) tulliasioitsijalle ei voida antaa valtuutetun viejän asemaa.

(1) Tällaisia kaupallisia asiakirjoja ovat esimerkiksi konossementti tai tavaroiden mukana oleva pakkausluettelo.